b'\n_START_ARTICLE_\nRoman Benet\n_START_SECTION_\n\xc5\xbdivljenje\n_START_PARAGRAPH_\nRomanov o\xc4\x8de Jo\xc5\xbee Benet in mati Marija rojena Makovec sta bila doma iz Rate\xc4\x8d. Ko jima je v po\xc5\xbearu pogorela doma\xc4\x8dija, sta novo hi\xc5\xa1o postavila v Beli Pe\xc4\x8di (italijansko Fusine Laghi), slovenski vasi, ki je po meddr\xc5\xbeavni razmejitvi po drugi svetovni vojni pristala na italijanski strani. Roman se je tako rodil v Italiji, vendar kot je povedal, v prvem razredu osnovne \xc5\xa1ole ni znal besede italijansko. Kasneje se je izu\xc4\x8dil za strojnega tehnika in delal kot prevoznik gradbenega materiala, zatem v tovarni verig, pa v tunelih. Plezati je za\xc4\x8del \xc5\xbee v mladosti, in sicer so s prijatelji plezali prete\xc5\xbeno v Julijskih Alpah. Ko so pri 18. letih nekateri \xc5\xbee imeli izpit za avto, so za\xc4\x8deli tudi bolj resno s plezanjem v Dolomitih. Kasneje je v \xc5\xa1oli v Vidmu spoznal Nives Meroi, svojo bodo\xc4\x8do \xc5\xbeeno. Poro\xc4\x8dila sta se leta 1988 in od takrat plezala skupaj. Leta 2009, po neuspelem naskoku na Kang\xc4\x8dendzengo (8586 m), so Romanu po prihodu v Italijo diagnosticirali aplazijo kostnega mozga. Radioterapija in kemoterapija sta bili neuspe\xc5\xa1ni, nakar so mu presadili kostni mozeg, ki ga je daroval mlad Nemec. Vendar je bila tudi presaditev neuspe\xc5\xa1na. Pol leta zatem so zdravniki \xc5\xa1e drugi\xc4\x8d poiskali Nemca, da je daroval mozeg, in v drugo je poseg uspel, tako da je bil Roman v dveh tednih zdrav. \xc4\x8ce bi poseg \xc5\xa1e drugi\xc4\x8d bil neuspe\xc5\xa1en, bi moral do konca \xc5\xbeivljenja prejemati po dve transfuziji na teden. Leta 2011 je z \xc5\xbeeno ponovno pri\xc4\x8del s plezanjem v Himalaji. _NEWLINE_Roman je tudi solastnik \xc5\xa1portne trgovine v Trbi\xc5\xbeu, z \xc5\xbeeno pa sta tudi ustanovitelja prostovoljnega dru\xc5\xa1tva Mandi - Namast\xc3\xa9, ki zbira sredstva za gradnjo \xc5\xa1ol in bolni\xc5\xa1nic v Nepalu. 5. januarja 2018 mu je Upravna enota Jesenice podelila slovensko dr\xc5\xbeavljanstvo zaradi njegovih zaslug za slovenski narod.'